Ռաշիդա Թլաիբ

Ռաշիդա Թլաիբ (), անգլերեն արտասանությամբ՝ Թելիբ (), ի ծնե Ռաշիդա Հարբի (, ), ամերիկացի իրավաբան և քաղաքական գործիչ, ԱՄՆ դեմոկրատական կուսակցության անդամ, 2019 թվականից ԱՄՆ Կոնգրեսի Ներկայացուցիչների պալատի անդամ։

Իլհան Օմարի հետ միասին դարձել է առաջին մուսուլմանուհին, որն ընտրվել է Կոնգրեսի անդամ, իսկ Ալեքսանդրա Օկասիո Կորտեսի հետ միասին դարձել Ամերիկայի դեմոկրատական սոցիալիստներից մեկը, որը դարձել է Կոնգրեսի անդամ։

Կենսագրություն 
Ծնվել է 1976 թվականի հուլիսի 24-ին Դետրոյթում։ Եղել է պաղեստինցի միգրանտների ընտանիքի տասնչորս երեխաներից ավագը։ Նրա հայրը եղել է ծնունդով Երուսաղեմից, իսկ ԱՄՆ տեղափոխվելուց հետո աշխատել է Ford ընկերությունում։ Թլաիբի մայրը ծնվել է Ռամալլահի մոտ։ Ռաշիդան ավարտել է Դետրոյթի միջնակարգ դպրոցներից մեկը։ 1998 թվականին Ուեյնի համալսարանում ստացել է արվեստների բակալավրի աստիճան, իսկ 2004 թվականին դոկտորի ատիճանն ստացել է Արևմտյան Միչիգանի համալսարանի իրավունքի դպրոցում։ 2007-2008 և 2009-2014 թվականներին եղել է Միչիգանի ներկայացուցիչների պալատնի անդամ։

Թլաիբը դարձել է առաջին մուսուլմանուհին, որն ընտրվել է նահանգի օրենսդիր մարմնի անդամ։ Բացի այդ, նա հարում է ԱՄՆ դեմոկրատական կուսակցության ձախ թևին և համարվում Ամերիկայի դեմոկրատական սոցիալիստների կազմակերպության անդամ։ Հեռանալով նահանգային քաղաքականությունից՝ զբաղվել է փաստաբանական գործունեությամբ, իրավաբանական օգնություն տրամադրելով ներգաղթյալներին և ցածր վարձատրվող աշխատավորներին։ 2016 թվականի օգոստոսին մասնակցել է Detroit Economic Club-ի դիմաց կազմակերպված ցույցներին՝ ընդհատելով ԱՄՆ նախագահի թեկնածու Դոնալդ Թրամփի ելույթը։ Նա Թրամփին խորհուրդ է տվել կարդալ ԱՄՆ Սահմանադրությունը։ Համակիրների հետ միասին հեռացվել է անվտանգության աշխատակիցների կողմից։

ԱՄՆ Ներկայացուցիչների պալատում 
2018 թվականի օգոստոսին Միչիգանի 13-րդ ընտրական շրջանում Ռաշիդա Թլաիբը հաղթել է Դեմոկրատական կուսակցության ներկուսակցական ընտրությունները՝ ստանալով ընտրողների ձայների 31,2 %-ը։ Նրա հիմնական մրցակիցը՝ Բրենդա Ջոնսն ստացել է ձայների 30,2 %-ը։ Սակայն նույն Բրենդա Ջոնսին, որը Դետրոյթի քաղաքային խորհրդի ղեկավարն էր, պարտվել է այլ փրայմերիզներում (այստեղ Ջոնսի օգտին քվեարկել են ընտրողների 37,75 %-ը, իսկ Թլաիբի օգտին՝ 35,85 %-ը)։ Այդ հաղթանակը Ջոնսին իրավունք է տվել ներկայացնել իր կուսակցությունը Միչիգան նահանգի 13-րդ ընտրական շրջանի լրացուցիչ ընտրություններում, որը դարձել էր անհրաժեշտություն՝ Ջոն Քոնիերի կողմից մանդատը ցած դնելուց հետո։ Հաղթողը պետք է երկու ամսով ներկայացներ 13-րդ շրջանը Կոնգրեսում, մինչև նորընտիր թեկնածուն երկու տարով կստանձներ կոնգրեսականի պաշտոնը։

Հանրապետական կուսակցության ջերիմենդերինգից հետո շրջանում կենտրոնացել են մեծ քանակությամբ դեմոկրատներ, որի պատճառով դեմոկրատական կուսակցության փրայմերիզի հաղթողը հեշտությամբ անցնում է Կոնգրես։ Շրջանը Միչիգանի ամենաաղքատ շրջանն է և երրորդ աղքատն ԱՄՆ-ում։

2018 թվականի նոյեմբերի 6-ին Թլաիբը հաղթել է ԱՄՆ Ներկայացուցիչների պալատի ընտրություններում՝ հավաքելով ձայների 84,6 %-ը։ Հանրապետական կուսակցության թեկնածուի բացակայության պատճառով, Թլաիբի հիմնական մրցակիցը եղել է Աշխատավորական դասի կուսակցության ներկայացուցիչ Սեմ Ջոնսոնը, որը հավաքել է ձայների 11,3 %-ը։

2019 թվականի օգոստոսին Թլաիբին ու Ներկայացուցիչների պալատում դեմոկրատական կուսակցության նրա գործընկեր Իլհան Օմարին մերժվել է տրամադրել Իսրայելի մուտքի վիզա՝ BDS շարժմանն աջակցելու նպատակով։ Իսրայելը հրաժարվում է տրամադրել մուտքի վիզա բոլոր այն անձանց, որոնք քննադատում են երկրի վարած քաղաքականությունը։ Դրան զուգահեռ Թլաիբին հայտնել են, որ նրան կարող են թույլատրել հումանիտար նպատակներով այցելել Հորդանան գետի արևմտյան ափ, եթե նա պատասխանատվություն ստանձնի չարտահայտել իր քաղաքական հայացքներն այցելության ժամանակ։ Թլաիբի կողմից համապատասխան դիմումը ներկայացնելուց հետո, նրան տրամադրվել է Իսրայելի մուտքի վիզա, որից նա հրաժարվել է։ Թվիթերի իր միկրոբլոգում Թլաիբը գրել է․ «Ես որոշել եմ, որ այցելությունն իմ տատիկին այդպիսի բռնատիրական պայմաններում հակասում է այն ամենին, ինչին ես հավատում եմ․ ռասիզմի, կեղեքման և անարդարության դեմ պայքար»։ Համաձայն «NGO Monitor» կազմակերպության՝ Թլաիբի և Օմարի չկայացած այցի հովանավորներից մեկը եղել է «Միֆթահ» հասարակական կազմակերպությունը, որը հայտնի է իր հակաիսրայելական գործունեությամբ և BDS-ին աջակցությամբ։

Ծանոթագրություններ

Արտաքին հղումներ 
 

 
ԱՄՆ-ի քաղաքական գործիչներ
ԱՄՆ-ի դեմոկրատական կուսակցության անդամներ
Ամերիկացի փաստաբաններ
Ամերիկացի իրավաբաններ